钦定古今图书集成/明伦汇编/氏族典/第086卷 > 胡守中
## 钦定古今图书集成/明伦汇编/氏族典/第086卷 > 胡守中

按《明外史胡守中传》：“守中，宁陵人。由庶吉士授刑部
主事。姿貌伟秀，无行检。假郭勋力，改御史，出按畿辅。
帝将幸承天，命工部侍郎江晓治道，守中劾其慢，帝
由是悦守中。会推宫僚，辅臣希旨，以守中兼春坊清
纪郎。车驾经守中所部，守中先饬有司治驰道，吏衣
绣衣供事，进馔丰美。帝喜，命随行督扈从诸务。长吏”
惴恐争先，赂遗所入不赀。至承天，布政使徐干、按察
使吴允禄以五百金馈守中，欲饰廉。遽闻之。帝益以
守中为贤，超擢右佥都御史兼詹事府丞。寻进左副
都御史。二十年，以边警，议遣大臣总督蓟、辽军务，帝
即进守中兵部侍郎以往。塞外故有大木制敌骑，守
中伐而鬻之。筑来远楼，费钜万。时郭勋已下狱。帝渐
悟守中交私状，而守中不知，奏修楼毕，乞录将士功，
并请楼名。帝责守中违制，守中始惧。初，守中佐都察
院，言官方攻勋。守中恐勋败祸及己，亦发其奸。至是
给事中章允贤言：“勋会鞫时，惟言勋恶，守中实助之。
及假修建名，责富民贿。”疏入，立命逮治，法司论斩。越
五年伏法。